EL Επίσημη Εφημερίδα της Ευρωπαϊκής Ένωσης C 452/44

ΈΚΘΕΣΗ

σχετικά με τους ετήσιους λογαριασμούς της Ευρωπαϊκής Κοινής Επιχείρησης για τον ITER και την ανάπτυξη της ενέργειας από σύντηξη για το οικονομικό έτος 2013, συνοδευόμενη από τις απαντήσεις της Κοινής Επιχείρησης

(2014/C 452/06)

ΠΕΡΙΕΧΟΜΕΝΑ

Σημεία Σελίδα Εισαγωγή 1-3 45 Πληροφορίες προς υποστήριξη της δήλωσης αξιοπιστίας 4 45 Δήλωση αξιοπιστίας 5-15 45 Γνώμη σχετικά με την αξιοπιστία των λογαριασμών 10 46 Γνώμη σχετικά με τη νομιμότητα και κανονικότητα των πράξεων στις οποίες βασίζονται οι λογαριασμοί 11 46 Επισήμανση ειδικού θέματος 12-14 46 Σχόλια σχετικά με τη δημοσιονομική και χρηματοοικονομική διαχείριση 16-17 47 Παρουσίαση των λογαριασμών 16 47 Εκτέλεση του προϋπολογισμού 17 47 Σχόλια σχετικά με τις βασικές δικλίδες ελέγχου που περιλαμβάνουν τα συστήματα εποπτείας και ελέγχου της Κοινής Επιχείρησης F4E 18-22 47 Διαδικασίες σύναψης επιχειρησιακών συμβάσεων και επιχορηγήσεις 19 — 20 48 Συνολικός έλεγχος και παρακολούθηση των επιχειρησιακών συμβάσεωνκαι των επιχορηγήσεων 21-22 49 Λοιπά θέματα 23-32 49 Καθυστερήσεις στην καταβολή των εισφορών των μελών 23 49 Νομικό πλαίσιο 24 49 Δικαιώματα διανοητικής ιδιοκτησίας και βιομηχανική πολιτική 25-27 49 Σύγκρουση συμφερόντων 28 50 Ετήσια έκθεση δραστηριοτήτων 29-30 50 Παρακολούθηση προγενέστερων παρατηρήσεων 31-32 50 Συμφωνία φιλοξενίας με το κράτος υποδοχής 31 50 Κανόνες εφαρμογής του κανονισμού υπηρεσιακής κατάστασης 32 50

ΕΙΣΑΓΩΓΗ

1. Η Ευρωπαϊκή Κοινή Επιχείρηση για τον ITER (1) και την ανάπτυξη της ενέργειας από σύντηξη (γνωστή ως «F4E») συστάθηκε τον Μάρτιο του 2007 (2) για χρονικό διάστημα 35 ετών. Μολονότι οι κύριες εγκαταστάσεις σύντηξης πρόκειται να κατασκευαστούν στο Cadarache, στη Γαλλία, η έδρα της Κοινής Επιχείρησης βρίσκεται στη Βαρκελώνη.

2. Τα καθήκοντα της Κοινής Επιχείρησης είναι τα εξής (3): α) παροχή της συνεισφοράς της Ευρατόμ στον Διεθνή Οργανισμό Ενέργειας από Σύντηξη ITER (4)· β) παροχή της συνεισφοράς της Ευρατόμ στις «δραστηριότητες ευρύτερης θεώρησης» (συμπληρωματικές κοινές δραστηριότητες έρευνας στον τομέα της σύντηξης) με την Ιαπωνία για την ταχεία υλοποίηση της ενέργειας από σύντηξη· γ) εκπόνηση και συντονισμός προγράμματος δραστηριοτήτων για την προπαρασκευή της κατασκευής αντιδραστήρα επίδειξης της σύντηξης, καθώς και σχετικών εγκαταστάσεων, συμπεριλαμβανομένης της διεθνούς εγκατάστασης ακτινοβόλησης υλικών σύντηξης.

3. Μέλη της Κοινής Επιχείρησης F4E είναι η Ευρατόμ, εκπροσωπούμενη από την Ευρωπαϊκή Επιτροπή, τα κράτη μέλη της Ευρατόμ, καθώς και τρίτες χώρες οι οποίες έχουν συνάψει συμφωνίες συνεργασίας με την Ευρατόμ στον τομέα της ελεγχόμενης πυρηνικής σύντηξης και έχουν εκδηλώσει επιθυμία να καταστούν μέλη (στις 31 Δεκεμβρίου 2013: Ελβετία).

ΠΛΗΡΟΦΟΡΙΕΣ ΠΡΟΣ ΥΠΟΣΤΗΡΙΞΗ ΤΗΣ ΔΗΛΩΣΗΣ ΑΞΙΟΠΙΣΤΙΑΣ

4. Η προσέγγιση ελέγχου που εφαρμόζει το Συνέδριο περιλαμβάνει αναλυτικές ελεγκτικές διαδικασίες, δοκιμασίες πράξεων σε επίπεδο Κοινής Επιχείρησης F4E και αξιολόγηση των βασικών δικλίδων ελέγχου που περιλαμβάνουν τα συστήματα εποπτείας και ελέγχου. Τα ανωτέρω συμπληρώνονται από αποδεικτικά στοιχεία προερχόμενα, αφενός, από τις εργασίες άλλων ελεγκτών (κατά περίπτωση) και, αφετέρου, από την ανάλυση των θέσεων της διοίκησης.

ΔΗΛΩΣΗ ΑΞΙΟΠΙΣΤΙΑΣ 5. Δυνάμει των διατάξεων του άρθρου 287 της Συνθήκης για τη λειτουργία της Ευρωπαϊκής Ένωσης (ΣΛΕΕ), το Συνέδριο διενήργησε: α) έλεγχο των ετήσιων λογαριασμών της Κοινής Επιχείρησης για τον ITER και την ανάπτυξη της ενέργειας από σύντηξη, οι οποίοι περιλαμβάνουν τις οικονομικές καταστάσεις (5) και τις εκθέσεις σχετικά με την εκτέλεση του προϋπολογισμού (6) για το οικονομικό έτος που έληξε την 31η Δεκεμβρίου 2013, καθώς και β) έλεγχο της νομιμότητας και κανονικότητας των πράξεων στις οποίες βασίζονται οι εν λόγω λογαριασμοί. Ευθύνη της διοίκησης 6. Σύμφωνα με τα άρθρα 39 και 50 του κατ' εξουσιοδότηση κανονισμού (ΕΕ) αριθ. 1271/2013 της Επιτροπής (7), η διοίκηση φέρει την ευθύνη για την κατάρτιση και ακριβοδίκαιη παρουσίαση των ετήσιων λογαριασμών της Κοινής Επιχείρησης, καθώς και για τη νομιμότητα και κανονικότητα των πράξεων στις οποίες αυτοί βασίζονται. α) Η ευθύνη της διοίκησης όσον αφορά τους ετήσιους λογαριασμούς της Κοινής Επιχείρησης F4E περιλαμβάνει τον σχεδιασμό, την εφαρμογή και τη διατήρηση συστήματος εσωτερικού ελέγχου με σκοπό την κατάρτιση και την ακριβοδίκαιη παρουσίαση οικονομικών καταστάσεων οι οποίες να μην περιέχουν ουσιώδεις ανακρίβειες οφειλόμενες σε απάτη ή σφάλμα· την επιλογή και εφαρμογή των ενδεδειγμένων λογιστικών πολιτικών, βάσει των λογιστικών κανόνων που ενέκρινε ο υπόλογος της Επιτροπής (8)· και τη διατύπωση λογιστικών εκτιμήσεων εύλογων υπό τις εκάστοτε περιστάσεις. Ο διευθυντής εγκρίνει τους ετήσιους λογαριασμούς της Κοινής Επιχείρησης F4E, αφού ο υπόλογος τους καταρτίσει βάσει του συνόλου των διαθέσιμων πληροφοριακών στοιχείων και συντάξει συνοδευτικό σημείωμα στο οποίο δηλώνει, μεταξύ άλλων, ότι έχει αποκομίσει εύλογη βεβαιότητα ότι οι λογαριασμοί απεικονίζουν ακριβοδίκαια, από κάθε ουσιώδη πλευρά, την οικονομική κατάσταση της Κοινής Επιχείρησης F4E. β) Η ευθύνη της διοίκησης όσον αφορά τη νομιμότητα και κανονικότητα των πράξεων στις οποίες βασίζονται οι λογαριασμοί, καθώς και τη συμμόρφωση με την αρχή της χρηστής δημοσιονομικής διαχείρισης, συνίσταται στον σχεδιασμό, την εφαρμογή και τη διατήρηση αποτελεσματικού και αποδοτικού συστήματος εσωτερικού ελέγχου που περιλαμβάνει κατάλληλη εποπτεία, λήψη των ενδεδειγμένων μέτρων για την πρόληψη περιπτώσεων παρατυπιών και απάτης και, κατά περίπτωση, νομικές διαδικασίες για την ανάκτηση κονδυλίων τα οποία καταβλήθηκαν αχρεωστήτως ή χρησιμοποιήθηκαν εσφαλμένως. Ευθύνη του ελεγκτή 7. Ευθύνη του Συνεδρίου είναι, βάσει του ελέγχου που αυτό διενεργεί, να παρέχει στο Ευρωπαϊκό Κοινοβούλιο και το Συμβούλιο (9) δήλωση τόσο ως προς την αξιοπιστία των ετήσιων λογαριασμών όσο και ως προς τη νομιμότητα και κανονικότητα των πράξεων στις οποίες αυτοί βασίζονται. Το Συνέδριο διενεργεί τον έλεγχό του σύμφωνα με τα διεθνή πρότυπα ελέγχου και τους κώδικες δεοντολογίας της IFAC, καθώς και με τα διεθνή πρότυπα των ανώτατων οργάνων ελέγχου του INTOSAI. Τα εν λόγω πρότυπα προβλέπουν ότι το Συνέδριο σχεδιάζει και διενεργεί τον έλεγχο προκειμένου να αποκομίζει εύλογη βεβαιότητα τόσο σχετικά με την απουσία ουσιωδών ανακριβειών στους ετήσιους λογαριασμούς της Κοινής Επιχείρησης F4E όσο και σχετικά με τη νομιμότητα και κανονικότητα των πράξεων στις οποίες αυτοί βασίζονται. 8. Ο έλεγχος συνεπάγεται την εφαρμογή διαδικασιών για τη συγκέντρωση αποδεικτικών στοιχείων ελέγχου σχετικά με τα ποσά και τις πληροφορίες που δημοσιοποιούνται στους λογαριασμούς, καθώς και σχετικά με τη νομιμότητα και κανονικότητα των πράξεων στις οποίες αυτοί βασίζονται. Η επιλογή των διαδικασιών επαφίεται στην κρίση του ελεγκτή, η οποία βασίζεται σε εκτίμηση των κινδύνων ύπαρξης ουσιωδών ανακριβειών στους λογαριασμούς και ουσιώδους μη συμμόρφωσης των σχετικών πράξεων με τις απαιτήσεις του νομικού πλαισίου της Ευρωπαϊκής Ένωσης, οφειλόμενων σε απάτη ή σφάλμα. Κατά την εκτίμηση των κινδύνων αυτών, ο ελεγκτής εξετάζει τυχόν εσωτερικές δικλίδες ελέγχου που αφορούν την κατάρτιση και την ακριβοδίκαιη παρουσίαση των λογαριασμών, καθώς και τα συστήματα εποπτείας και ελέγχου τα οποία εφαρμόζονται προς εξασφάλιση της νομιμότητας και κανονικότητας των σχετικών πράξεων, και σχεδιάζει αρμόζουσες στις περιστάσεις ελεγκτικές διαδικασίες. Επίσης, ο έλεγχος περιλαμβάνει αξιολόγηση της καταλληλότητας των λογιστικών πολιτικών, του ευλόγου των λογιστικών εκτιμήσεων, καθώς και της συνολικής παρουσίασης των λογαριασμών. 9. Το Συνέδριο φρονεί ότι τα αποδεικτικά στοιχεία ελέγχου που συγκεντρώθηκαν είναι επαρκή και κατάλληλα για τη θεμελίωση των γνωμών που διατυπώνονται κατωτέρω. Γνώμη σχετικά με την αξιοπιστία των λογαριασμών 10. Κατά τη γνώμη του Συνεδρίου, οι ετήσιοι λογαριασμοί της Κοινής Επιχείρησης F4E παρέχουν ακριβοδίκαιη εικόνα, από κάθε ουσιώδη πλευρά, της οικονομικής κατάστασής της την 31η Δεκεμβρίου 2013, των αποτελεσμάτων των πράξεών της και των ταμειακών ροών της για το οικονομικό έτος που έληξε την ημερομηνία αυτή, σύμφωνα με τις διατάξεις των δημοσιονομικών κανόνων της και τους λογιστικούς κανόνες που ενέκρινε ο υπόλογος της Επιτροπής. Γνώμη σχετικά με τη νομιμότητα και κανονικότητα των πράξεων στις οποίες βασίζονται οι λογαριασμοί 11. Κατά τη γνώμη του Συνεδρίου, οι πράξεις στις οποίες βασίζονται οι ετήσιοι λογαριασμοί της Κοινής Επιχείρησης F4E για το οικονομικό έτος που έληξε την 31η Δεκεμβρίου 2013 είναι, από κάθε ουσιώδη πλευρά, νόμιμες και κανονικές. Επισήμανση ειδικού θέματος 12. Το Συνέδριο, χωρίς να θέτει υπό αμφισβήτηση τις γνώμες που διατυπώνει στα σημεία 11 και 12, επιθυμεί να επιστήσει την προσοχή στο ακόλουθο ζήτημα. Με τα συμπεράσματα του Συμβουλίου που εγκρίθηκαν στις 7 Ιουλίου 2010 (10) εγκρίθηκε ποσό ύψους 6,6 δισεκατομμυρίων ευρώ (σε τιμές 2008) για την εισφορά της Κοινής Επιχείρησης F4E κατά το στάδιο κατασκευής του έργου ITER. Το εν λόγω ποσό, το οποίο διπλασίασε τις αρχικώς προϋπολογισθείσες δαπάνες για αυτό το στάδιο του έργου, δεν περιελάμβανε ποσό ύψους 663 εκατομμυρίων ευρώ το οποίο είχε προτείνει η Ευρωπαϊκή Επιτροπή το 2010 για την κάλυψη τυχόν απρόβλεπτων δαπανών (11). 13. Το ποσό της εισφοράς της Κοινής Επιχείρησης F4E κατά το στάδιο κατασκευής του έργου ITER εκτίθεται σε σημαντικούς κινδύνους αύξησης, κυρίως ως αποτέλεσμα αλλαγών στην εμβέλεια των παραδοτέων του έργου, καθώς και λόγω του ισχύοντος χρονοδιαγράμματος, το οποίο θεωρείται μη ρεαλιστικό (12). Τον Νοέμβριο του 2013, η Κοινή Επιχείρηση εκτίμησε το έλλειμμα (έκτακτες δαπάνες) έως την ολοκλήρωση του σταδίου κατασκευής του έργου σε 290 εκατομμύρια ευρώ (13). Κατά τον χρόνο διενέργειας του ελέγχου (Απρίλιος 2014), η Κοινή Επιχείρηση F4E εκτιμούσε ότι η απόκλιση όσον αφορά το στάδιο κατασκευής του έργου είναι τουλάχιστον 30 μήνες. 14. Σε σχέση με τους κινδύνους αυτούς, η Κοινή Επιχείρηση δεν έχει αναπτύξει ακόμη σύστημα, σε επίπεδο συμβάσεων, για την τακτική παρακολούθηση των υπερβάσεων δαπανών και δεν έχει επικαιροποιήσει την εκτίμηση της εισφοράς της Κοινής Επιχείρησης F4E στο έργο ITER μετά την ολοκλήρωση του σταδίου κατασκευής (14).

15. Τα σχόλια που ακολουθούν δεν θέτουν υπό αμφισβήτηση τις γνώμες του Συνεδρίου.

ΣΧΟΛΙΑ ΣΧΕΤΙΚΑ ΜΕ ΤΗ ΔΗΜΟΣΙΟΝΟΜΙΚΗ ΚΑΙ ΧΡΗΜΑΤΟΟΙΚΟΝΟΜΙΚΗ ΔΙΑΧΕΙΡΙΣΗ

Παρουσίαση των λογαριασμών

16. Στις σημειώσεις των οικονομικών καταστάσεων, ο πίνακας και τα πληροφοριακά στοιχεία που περιλαμβάνονται υπό τον τίτλο 4.3.1.1. «Διακανονισμοί ανάθεσης δημοσίων συμβάσεων ITER (ITER IO)» απηχούν τους διακανονισμούς ανάθεσης δημοσίων συμβάσεων που έχουν υπογραφεί (στήλη 3) και αυτούς για τους οποίους μέχρι στιγμής έχουν αναληφθεί οι σχετικές πιστώσεις (στήλη 4). Ωστόσο, στον πίνακα δεν παρουσιάζεται ο βαθμός προόδου των εν εξελίξει εργασιών και παρέχεται περιορισμένη μόνον εκτίμηση της προόδου των εν εξελίξει εργασιών. Οι πληροφορίες αυτές είναι αναγκαίες για την παρουσίαση της κατάστασης προόδου των δραστηριοτήτων που έχει πραγματοποιήσει μέχρι στιγμής η Κοινή Επιχείρηση F4E όσον αφορά τους διακανονισμούς σύναψης συμβάσεων που έχουν υπογραφεί με τον διεθνή οργανισμό ITER.

Εκτέλεση του προϋπολογισμού

17. Ο οριστικός προϋπολογισμός του 2013, που ήταν διαθέσιμος προς εκτέλεση περιελάμβανε πιστώσεις ανάληψης υποχρεώσεων ύψους 1 297 εκατομμυρίων ευρώ και πιστώσεις πληρωμών ύψους 432,4 εκατομμυρίων ευρώ. Τα ποσοστά χρησιμοποίησης των πιστώσεων ανάληψης υποχρεώσεων και πληρωμών ήταν 100 % και 89,8 % αντίστοιχα. Ωστόσο, το ποσοστό εκτέλεσης των πιστώσεων πληρωμών όσον αφορά τον αρχικό προϋπολογισμό για το 2013 ανήλθε μόλις σε 57,8 % (15). Όσον αφορά τις πιστώσεις ανάληψης υποχρεώσεων, από τα 1 254 εκατομμύρια ευρώ που ήταν διαθέσιμα για επιχειρησιακές δραστηριότητες, μόλις το 61,7 % εκτελέστηκε μέσω άμεσων επιμέρους αναλήψεων υποχρεώσεων, ενώ το λοιπό 38,3 % εκτελέστηκε μέσω συνολικών αναλήψεων υποχρεώσεων.

ΣΧΟΛΙΑ ΣΧΕΤΙΚΑ ΜΕ ΤΙΣ ΒΑΣΙΚΕΣ ΔΙΚΛΙΔΕΣ ΕΛΕΓΧΟΥ ΠΟΥ ΠΕΡΙΛΑΜΒΑΝΟΥΝ ΤΑ ΣΥΣΤΗΜΑΤΑ ΕΠΟΠΤΕΙΑΣ ΚΑΙ ΕΛΕΓΧΟΥ ΤΗΣ ΚΟΙΝΗΣ ΕΠΙΧΕΙΡΗΣΗΣ

18. Το Ελεγκτικό Συνέδριο έχει αναφέρει σε προηγούμενες εκθέσεις του ότι τα συστήματα εσωτερικού ελέγχου της Κοινής Επιχείρησης F4E δεν είχαν τεθεί πλήρως σε εφαρμογή. Παρά τη σημαντική πρόοδο που επιτεύχθηκε το 2013, απομένουν ακόμη να πραγματοποιηθούν ορισμένες ενέργειες: — ως αποτέλεσμα της διαδικασίας που διενεργήθηκε το 2013 για την επικαιροποίηση της εκτίμησης του κόστους της εισφοράς της ΕΕ κατά τη φάση κατασκευής του έργου, η διαδικασία διαχείρισης της εκτίμησης του κόστους σε επίπεδο συστήματος έχει τεθεί πλέον σε εφαρμογή. Ωστόσο, απαιτείται η περαιτέρω επεξεργασία της διαδικασίας διαχείρισης της εκτίμησης του κόστους σε επίπεδο συμβάσεων (16)· — τα αποτελέσματα των ελέγχων σχετικά με την υλοποίηση της συνολικής στρατηγικής ελέγχου και παρακολούθησης της Κοινής Επιχείρησης F4E για τις επιχορηγήσεις και τις επιχειρησιακές συμβάσεις (17) δεν ήταν διαθέσιμα κατά τον χρόνο διενέργειας του ελέγχου· — εξαιρουμένου του σχεδίου δράσης κατόπιν του εσωτερικού ελέγχου σχετικά με τη διαχείριση των συμβάσεων εμπειρογνωμόνων, κατά τον χρόνο του ελέγχου δεν είχε ολοκληρωθεί η εφαρμογή των λοιπών σχεδίων δράσης που ενέκρινε η Κοινή Επιχείρηση F4E σε συνέχεια των εσωτερικών ελέγχων (18). Ο έλεγχος της Υπηρεσίας Εσωτερικού Λογιστικού Ελέγχου της Ευρωπαϊκής Επιτροπής σχετικά με τη διαδικασία ανταγωνιστικού διαλόγου όσον αφορά την ανάθεση των συμβάσεων της παρτίδας 03 των διαδικασιών διαγωνισμού (κτίρια Tokamak) κατέληξε στο συμπέρασμα ότι είχε επιτευχθεί πρόοδος προς την κατεύθυνση της εφαρμογής των βασικών αρχών της σύναψης δημοσίων συμβάσεων, αλλά επεσήμανε ότι στην παρτίδα διαδικασιών ανάθεσης συμβάσεων που ελέγχθηκε εντοπίστηκαν σημαντικές αβεβαιότητες όσον αφορά τις δαπάνες, σε σχέση κυρίως με την πιθανή εξέλιξη του σχεδιασμού και του προγραμματισμού του έργου ITER. Ανέφερε ακόμη ότι σημαντικό τμήμα των αιτηθέντων από τον οργανισμό ITER στοιχείων, τα οποία επρόκειτο να χρησιμοποιηθούν από την Κοινή Επιχείρηση F4E για την κατάρτιση της τεχνικής συγγραφής υποχρεώσεων, δεν κατέστη διαθέσιμο εγκαίρως· — το σύστημα διαχείρισης κινδύνων σε εταιρικό επίπεδο δεν εντόπισε νέους κινδύνους το 2013. Όσον αφορά τις δράσεις που είχαν εγκριθεί για την αντιμετώπιση των κύριων κινδύνων που εντοπίστηκαν στο παρελθόν (19), τον Νοέμβριο του 2013, 12 είχαν υλοποιηθεί, 19 βρίσκονταν σε εξέλιξη και 6 δεν είχαν δρομολογηθεί ακόμη (20).

Διαδικασίες σύναψης επιχειρησιακών συμβάσεων και επιχορηγήσεις

19. Το 44 % των 41 διαδικασιών σύναψης επιχειρησιακών συμβάσεων που δρομολογήθηκαν το 2013 (40 % το 2012) ήταν διαδικασίες με διαπραγμάτευση. Η Κοινή Επιχείρηση F4E πρέπει να ενισχύσει τον βαθμό ανταγωνισμού των διαδικασιών σύναψης συμβάσεων και να περιορίσει τη χρήση διαδικασιών με διαπραγμάτευση. Όσον αφορά τις επιχορηγήσεις, κατά μέσο όρο υποβλήθηκε μόλις μία πρόταση ανά πρόσκληση.

20. Ελέγχθηκαν πέντε διαδικασίες σύναψης επιχειρησιακών συμβάσεων. Εντοπίστηκαν οι ακόλουθες αδυναμίες: — σε μία διαδικασία σύναψης συμβάσεων, η Κοινή Επιχείρηση F4E δεν δημοσιοποίησε τη σύμβαση μέσω προκαταρκτικής προκήρυξης, ώστε να ενισχύσει τη δημοσιότητα και τον ανταγωνισμό, — σε μία διαδικασία σύναψης συμβάσεων υπήρξε αύξηση κατά 32 % σε σχέση με την αρχική εκτίμηση κόστους. Σε δύο άλλες διαδικασίες σύναψης συμβάσεων, η συμφωνία μεταξύ της τελικής αξίας της σύμβασης και της αρχικώς εκτιμηθείσας αξίας απεδείχθη πολύπλοκη λόγω της φύσης των πληροφοριών που περιέχονταν στους φακέλους (21), — σε μία διαδικασία σύναψης συμβάσεων, η Κοινή Επιχείρηση F4E δεν είχε σαφείς κατευθυντήριες οδηγίες και διαδικασίες προκειμένου να διασφαλίζει ότι τα παραδοτέα τρίτων τα οποία χρησιμοποιούνται ως έγγραφα βάσης στο πλαίσιο των διαδικασιών σύναψης συμβάσεων εξετάζονται συστηματικά και κατά τρόπο συνεπή και εγκρίνονται επίσημα από την Κοινή Επιχείρηση F4E (22), — σε μία διαδικασία σύναψης συμβάσεων, οι τροποποιήσεις των αρχικών συμβάσεων αύξησαν την αξία της σύμβασης κατά 15 % σε σύγκριση με το αρχικό ποσό. Οι διαθέσιμες στον φάκελο πληροφορίες δεν επαρκούσαν προκειμένου να εξαχθεί το συμπέρασμα ότι η αξιολόγηση της σημασίας των τροποποιήσεων γινόταν σύμφωνα με τις εσωτερικές διαδικασίες της Κοινής Επιχείρησης F4E (23), — η Κοινή Επιχείρηση F4E δεν έχει αναπτύξει διαδικασία για τους υπαλλήλους που συμμετέχουν σε διαδικασίες διαγωνισμού· ως εκ τούτου, σε δύο διαδικασίες σύναψης συμβάσεων, οι υπάλληλοι της Κοινής Επιχείρησης F4E που παρείχαν τεχνικές συμβουλές κατά την αξιολόγηση των προσφορών κατόπιν αιτήματος της επιτροπής αξιολόγησης δεν είχαν οριστεί επίσημα από την αρμόδια για τους διορισμούς αρχή είτε ως μέλη της επιτροπής αξιολόγησης είτε ως εμπειρογνώμονες για την παροχή τεχνικών συμβουλών στην επιτροπή (24), — σε μία διαδικασία ανάθεσης συμβάσεων, ο διατάκτης όρισε μια ομάδα για την πραγματοποίηση διαλόγου με τους υποψήφιους που επελέγησαν σε συνέχεια της πρόσκλησης εκδήλωσης ενδιαφέροντος. Ωστόσο, η ομάδα αυτή δεν διέθετε επίσημη εντολή στην οποία να περιγράφονται η στρατηγική του διαλόγου, οι επιδιωκόμενοι στόχοι και οι τεχνικές, οικονομικές και συμβατικές παράμετροι των διαπραγματεύσεων (25), — σε άλλη διαδικασία, το στάδιο του διαλόγου ολοκληρώθηκε με τέσσερις μήνες καθυστέρηση σε σχέση με τον προγραμματισμό και οι οριστικοί όροι της σύμβασης και η επικαιροποιημένη έκδοση της τεχνικής συγγραφής υποχρεώσεων διαβιβάστηκε μόλις τον Φεβρουάριο του 2013. Η προθεσμία για την αποστολή των οριστικών προσφορών έληξε τον Απρίλιο του 2013 (ενώ αρχικά είχε προγραμματιστεί να λήξει τον Οκτώβριο του 2012). Η σύμβαση υπεγράφη τέσσερις μήνες μετά την ημερομηνία-στόχο.

Συνολικός έλεγχος και παρακολούθηση των επιχειρησιακών συμβάσεων και των επιχορηγήσεων

21. Η Κοινή Επιχείρηση F4E διαθέτει σύστημα διενέργειας ελέγχων (26) σε επίπεδο αναδόχων, με στόχο τον έλεγχο της συμμόρφωσης με τις απαιτήσεις διασφάλισης της ποιότητας (27).

22. Τα αποτελέσματα των κατασταλτικών ελέγχων σχετικά με τις επιχορηγήσεις και των δημοσιονομικών ελέγχων και ελέγχων συμμόρφωσης σχετικά με την εκτέλεση των συμβάσεων που απορρέουν από την υλοποίηση της συνολικής στρατηγικής παρακολούθησης και ελέγχου δεν ήταν διαθέσιμα κατά τον χρόνο διενέργειας του ελέγχου του Συνεδρίου (Απρίλιος 2014).

ΛΟΙΠΑ ΘΕΜΑΤΑ

Καθυστερήσεις στην καταβολή των εισφορών των μελών

23. Οι ετήσιες εισφορές (28) επτά μελών για το 2013, συνολικού ύψους 2,2 εκατομμυρίων ευρώ, καταβλήθηκαν με καθυστέρηση που κυμαινόταν από τρεις έως σαράντα οκτώ ημέρες.

Νομικό πλαίσιο

24. Ο νέος δημοσιονομικός κανονισμός που εφαρμόζεται στον γενικό προϋπολογισμό της Ένωσης (29) εγκρίθηκε στις 25 Οκτωβρίου 2012 και τέθηκε σε ισχύ την 1η Ιανουαρίου 2013 (30). Ωστόσο, ο δημοσιονομικός κανονισμός πλαίσιο για τους οργανισμούς, που αναφέρεται στο άρθρο 208 του νέου δημοσιονομικού κανονισμού, τέθηκε σε ισχύ στις 8 Δεκεμβρίου 2013 (31). Οι δημοσιονομικοί κανόνες της Κοινής Επιχείρησης F4E δεν έχουν ακόμη τροποποιηθεί ώστε να αντικατοπτρίζουν τις εν λόγω αλλαγές.

Δικαιώματα διανοητικής ιδιοκτησίας και βιομηχανική πολιτική

25. Στις 27 Ιουνίου 2013 το διοικητικό συμβούλιο ενέκρινε την απόφαση σχετικά με την εφαρμογή της βιομηχανικής πολιτικής της Κοινής Επιχείρησης F4E και της πολιτικής της σχετικά με τα δικαιώματα διανοητικής ιδιοκτησίας και τη διάδοση πληροφοριών. Ωστόσο, η Κοινή Επιχείρηση F4E δεν έχει ακόμη εγκρίνει και εφαρμόσει ειδικά μέτρα για τον μετριασμό ορισμένων κινδύνων που σχετίζονται με την προστασία των δικαιωμάτων διανοητικής ιδιοκτησίας και τη διάδοση των ερευνητικών αποτελεσμάτων.

26. Η Κοινή Επιχείρηση F4E προσφέρει στους αναδόχους αποκλειστικά δικαιώματα εκμετάλλευσης της διανοητικής ιδιοκτησίας που παράγουν στους τομείς εκτός της σύντηξης, και μη αποκλειστικά δικαιώματα στον τομέα της σύντηξης. Η πρακτική αυτή εκθέτει την Κοινή Επιχείρηση F4E σε κίνδυνο όσον αφορά την υποχρέωσή της να διατηρεί το δικαίωμα πρόσβασης στα πλήρη δικαιώματα διανοητικής ιδιοκτησίας (προϋπάρχοντα και νέα) που σχετίζονται με τις ευρωπαϊκές εισφορές σε είδος και να δύναται να μεταβιβάζει το εν λόγω δικαίωμα πρόσβασης στον οργανισμό ITER εφόσον απαιτείται.

27. Η Κοινή Επιχείρηση F4E οφείλει να παρακολουθεί την τήρηση της ρήτρας που περιλαμβάνεται στις συμβάσεις και βάσει της οποίας οι ανάδοχοι οφείλουν να απέχουν από τη διάδοση των ερευνητικών αποτελεσμάτων πριν από τη λήψη απόφασης σχετικά με την πιθανή προστασία τους.

Σύγκρουση συμφερόντων

28. Η Κοινή Επιχείρηση F4E ενέκρινε ειδικούς κανόνες για την πρόληψη δυνητικών συγκρούσεων συμφερόντων των μελών του διοικητικού συμβουλίου της, της εκτελεστικής επιτροπής της, της ελεγκτικής επιτροπής της και των εμπειρογνωμόνων της. Ωστόσο, απομένει ακόμη να εγκρίνει κανόνες σχετικά με τα μέλη του προσωπικού και να δημιουργήσει βάση δεδομένων για τις γενικές δηλώσεις συμφερόντων.

Ετήσια έκθεση δραστηριοτήτων

29. Στην ετήσια έκθεση δραστηριοτήτων για το 2013, ο πρόεδρος του διοικητικού συμβουλίου της Κοινής Επιχείρησης F4E αναφέρεται στις καθυστερήσεις στην εκτέλεση έργων και στην ανάγκη εξοικονόμησης πόρων. Στην εν λόγω έκθεση, ο εκτελεστικός διευθυντής αναφέρεται στους κινδύνους που συνδέονται με πιθανή έλλειψη προϋπολογισμού μέχρι το 2020, κυρίως λόγω των αυξημένων αναγκών σε σχέση με την κατασκευή του έργου ITER και του τρέχοντος χρονοδιαγράμματος το οποίο βρίσκεται υπό αναθεώρηση (βλέπε επισήμανση ειδικού θέματος στα σημεία 12-14).

30. Η δήλωση αξιοπιστίας του εκτελεστικού διευθυντή αναφέρεται στην πρόοδο που επιτελέστηκε το 2013 σε επίπεδο συνολικού περιβάλλοντος ελέγχου της Κοινής Επιχείρησης F4E, μολονότι αναγνωρίζει ότι ορισμένα μέρη του δεν έχουν ακόμη ωριμάσει πλήρως (βλέπε σημείο 18).

Παρακολούθηση προγενέστερων παρατηρήσεων

Συμφωνία φιλοξενίας με το κράτος υποδοχής

31. Βάσει της συμφωνίας φιλοξενίας με το κράτος υποδοχής, που υπεγράφη με το Βασίλειο της Ισπανίας στις 28 Ιουνίου 2007, οι μόνιμες εγκαταστάσεις της Κοινής Επιχείρησης F4E έπρεπε να είχαν τεθεί στη διάθεσή της έως τον Ιούνιο του 2010. Ωστόσο, κατά τον χρόνο του ελέγχου (Απρίλιος 2014) αυτό δεν είχε ακόμη πραγματοποιηθεί.

Κανόνες εφαρμογής του κανονισμού υπηρεσιακής κατάστασης

32. Η Κοινή Επιχείρηση F4E δεν έχει εγκρίνει ακόμη στο σύνολό τους τούς κανόνες εφαρμογής (32) του κανονισμού υπηρεσιακής κατάστασης.

Η παρούσα έκθεση εγκρίθηκε από το Τμήμα IV, του οποίου προεδρεύει ο κ. Milan Martin CVIKL, μέλος του Ελεγκτικού Συνεδρίου, στο Λουξεμβούργο, κατά τη συνεδρίασή του της 21ης Οκτωβρίου 2014. Για το Ελεγκτικό Συνέδριο Vítor Manuel da SILVA CALDEIRA Πρόεδρος

(1) ITER: διεθνής θερμοπυρηνικός πειραματικός αντιδραστήρας (International Thermonuclear Experimental Reactor).

(2) Απόφαση 2007/198/Ευρατόμ του Συμβουλίου, της 27ης Μαρτίου 2007, περί ιδρύσεως της Ευρωπαϊκής Κοινής Επιχείρησης για τον ITER και την ανάπτυξη της πυρηνικής σύντηξης και περί παραχωρήσεως προνομίων σε αυτήν (ΕΕ L 90 της 30.3.2007, σ. 58).

(3) Στο παράρτημα παρουσιάζονται συνοπτικά, προς ενημέρωση, οι αρμοδιότητες, οι δραστηριότητες και οι διαθέσιμοι πόροι της Κοινής Επιχείρησης F4E.

(4) Ο Διεθνής Οργανισμός Ενέργειας από Σύντηξη ΙΤER ιδρύθηκε τον Οκτώβριο του 2007 αρχικά για διάστημα 35 ετών, προκειμένου να υλοποιήσει το έργο ITER, σκοπός του οποίου είναι να καταδειχθεί η επιστημονική και τεχνολογική σκοπιμότητα της ενέργειας από σύντηξη. Μέλη του είναι η Ευρατόμ, η Λαϊκή Δημοκρατία της Κίνας, η Δημοκρατία της Ινδίας, η Ιαπωνία, η Δημοκρατία της Κορέας, η Ρωσική Ομοσπονδία και οι Ηνωμένες Πολιτείες της Αμερικής.

(5) Οι οικονομικές καταστάσεις περιλαμβάνουν τον ισολογισμό και τον λογαριασμό οικονομικού αποτελέσματος, τον πίνακα ταμειακών ροών, την κατάσταση μεταβολών του καθαρού ενεργητικού, σύνοψη των κύριων λογιστικών πολιτικών και άλλες επεξηγηματικές σημειώσεις.

(6) Οι εκθέσεις αυτές περιλαμβάνουν τις εκθέσεις σχετικά με την εκτέλεση του προϋπολογισμού, καθώς και σύνοψη των αρχών του προϋπολογισμού και άλλες επεξηγηματικές σημειώσεις.

(7) ΕΕ L 328 της 7.12.2013, σ. 42.

(8) Οι λογιστικοί κανόνες που εγκρίνει ο υπόλογος της Επιτροπής απορρέουν από τα Διεθνή Λογιστικά Πρότυπα για τον Δημόσιο Τομέα (International Public Sector Accounting Standards, IPSAS) που εκδίδει η Διεθνής Ομοσπονδία Λογιστών ή, κατά περίπτωση, από τα Διεθνή Λογιστικά Πρότυπα (International Accounting Standards, IAS)/Διεθνή Πρότυπα Χρηματοοικονομικής Πληροφόρησης (International Financial Reporting Standards, IFRS) που εκδίδει το Συμβούλιο Διεθνών Λογιστικών Προτύπων.

(9) Άρθρο 107 του κατ' εξουσιοδότηση κανονισμού (ΕΕ) αριθ. 1271/2013.

(10) Συμπεράσματα του Συμβουλίου σχετικά με την κατάσταση του ITER, της 7ης Ιουλίου 2010 (αριθ. εγγράφου 11902/10).

(11) Ανακοίνωση της Επιτροπής προς το Ευρωπαϊκό Κοινοβούλιο και το Συμβούλιο, της 4ης Μαΐου 2010, με τίτλο «Κατάσταση του ITER και πιθανή μελλοντική πορεία» (COM(2010) 226 τελικό).

(12) Συμπεράσματα της Υπηρεσίας Εσωτερικού Λογιστικού Ελέγχου της Ευρωπαϊκής Επιτροπής για τη διαδικασία ανταγωνιστικού διαλόγου για τη σύναψη των συμβάσεων προμηθειών στο πλαίσιο της παρτίδας 03 των διαδικασιών διαγωνισμού (κτίρια Tokamak). Βλέπε επίσης τις παρατηρήσεις που διατυπώνονται στην έκθεση με τίτλο «Potential for Reorganization within the ITER project» (Δυνατότητες αναδιοργάνωσης του έργου ITER) του 2013, που καταρτίστηκε από την Ernst & Young κατόπιν αιτήματος του Ευρωπαϊκού Κοινοβουλίου, όσον αφορά τον σημαντικό κίνδυνο για την εισφορά της Κοινής Επιχείρησης στο έργο, δεδομένων των τρεχόντων επιπέδων απρόβλεπτων δαπανών (http://www.europarl.europa.eu/meetdocs/2009_2014/documents/cont/dv/study_geier/study_geieren.pdf), καθώς και την ανακοίνωση της Επιτροπής στο Συμβούλιο της Ευρωπαϊκής Ένωσης, της 14ης Φεβρουαρίου 2013 (5852/13 RECH 21 ATO 19), στην οποία τονίζονται οι ανησυχίες σχετικά με την πρόοδο του έργου, ιδίως όσον αφορά τον περιορισμό των δαπανών και την απόκλιση από το χρονοδιάγραμμα.

(13) Το ποσό αυτό συνιστά απόκλιση της τάξης του 4,39 % σε σχέση με το ποσό που ενέκρινε το Συμβούλιο το 2010 (Έκθεση προόδου της ενέργειας από σύντηξη προς το Ευρωπαϊκό Συμβούλιο Ανταγωνιστικότητας, του Νοεμβρίου 2013).

(14) Οι ενδεικτικοί συνολικοί πόροι που θεωρήθηκαν αναγκαίοι για την Κοινή Επιχείρηση F4E για την 35ετή διάρκειά της υπολογίστηκαν και ορίστηκαν, σύμφωνα με το άρθρο 4, παράγραφος 1, της απόφασης 2007/198/Ευρατόμ για την F4E σε 9 653 εκατομμύρια ευρώ. Μόνον η εισφορά της Κοινής Επιχείρησης F4E στο στάδιο κατασκευής του έργου, η οποία είχε αρχικώς εκτιμηθεί σε 2,7 δισεκατομμύρια ευρώ, αναθεωρήθηκε το 2008, με αποτέλεσμα τον διπλασιασμό της αρχικής εκτίμησης.

(15) Ο αρχικός προϋπολογισμός για πιστώσεις πληρωμών που εγκρίθηκε στις 11 Δεκεμβρίου 2012 ανερχόταν σε 677,2 εκατομμύρια ευρώ. Στη συνέχεια μειώθηκε σε 432,4 εκατομμύρια ευρώ στους διορθωτικούς προϋπολογισμούς της 27ης Ιουνίου και στις 10 Δεκεμβρίου 2013, κυρίως λόγω καθυστερήσεων στην εκτέλεση των δραστηριοτήτων που σχετίζονται με το κεφάλαιο του προϋπολογισμού που αφορά την κατασκευή του ITER.

(16) Έως ότου ολοκληρωθεί η διαδικασία αυτή, η τοπική ολοκληρωμένη δικτυακή πύλη παρουσίασης των πληροφοριών (DWH) δεν καθιστά ακόμη δυνατή την αποτελεσματική συμφωνία του λογιστικού συστήματος και του συστήματος διαχείρισης έργων. Επομένως, δεν παρέχει τις πληροφορίες που είναι αναγκαίες για την τακτική παρακολούθηση των υπερβάσεων δαπανών (βλέπε επίσης υποσημείωση 12 της έκθεσης του Συνεδρίου για το 2012, ΕΕ C 369 της 17.12.2013, σ. 35).

(17) Σημεία 15 και 23 της έκθεσης του Συνεδρίου για το 2012.

(18) Τα σχέδια δράσης σε συνέχεια των εσωτερικών ελέγχων σχετικά με τα χρηματοοικονομικά κυκλώματα, τη διαχείριση των επιχορηγήσεων, τις συμβάσεις εμπειρογνωμόνων, τις επιχειρησιακές δραστηριότητες πριν από τη σύναψη συμβάσεων, τις προμήθειες στον τομέα των κτιρίων του ITER, την επιλογή και τις προσλήψεις και του ελέγχου της διαδικασίας ανταγωνιστικού διαλόγου για την ανάθεση των συμβάσεων της παρτίδας 03 των διαδικασιών διαγωνισμών (κτίρια Tokamak). Οι εκθέσεις εσωτερικού ελέγχου σχετικά με τη διαδικασία κατάρτισης του προϋπολογισμού της Κοινής Επιχείρησης F4E (Ετήσιο πρόγραμμα ελέγχων του κλιμακίου εσωτερικού ελέγχου για το 2012) και με την παρακολούθηση της υλοποίησης των συμβάσεων στον τομέα των κτιρίων του ITER (Ετήσιο πρόγραμμα ελέγχων του κλιμακίου εσωτερικού ελέγχου για το 2013) δεν ήταν ακόμη διαθέσιμες κατά τον χρόνο διενέργειας του ελέγχου του Συνεδρίου.

(19) Το σύστημα διαχείρισης κινδύνων σε εταιρικό επίπεδο παρουσιάστηκε στο διοικητικό συμβούλιο τον Ιούλιο του 2012.

(20) Ορισμένοι από τους κύριους κινδύνους που είχαν χαρακτηριστεί πολύ σημαντικοί από την Κοινή Επιχείρηση F4E είχαν ιδιαίτερο αντίκτυπο στη διαδικασία εκτέλεσης του προϋπολογισμού του 2013. Ειδικότερα: το χαμηλό ποσοστό εκτέλεσης του προϋπολογισμού για τις πιστώσεις πληρωμών σε σύγκριση με τον αρχικό προγραμματισμό, η απουσία ανταγωνισμού ή το εξαιρετικά χαμηλό επίπεδο ανταγωνισμού σε ορισμένες επιχειρησιακές διαδικασίες ή επιχορηγήσεις, αβεβαιότητες σχετικά με την τελική εμβέλεια των διακανονισμών σύναψης συμβάσεων κατά την κατάρτιση της συγγραφής υποχρεώσεων για τις διαδικασίες σύναψης συμβάσεων ή κατά την εκτέλεση της σύμβασης, καθυστερήσεις στην παραλαβή τεχνικών στοιχείων από τον οργανισμό ITER κατά την εφαρμογή των διακανονισμών σύναψης συμβάσεων.

(21) Αυτό ίσχυσε ιδιαιτέρως στην περίπτωση της παρτίδας 04 των διαδικασιών διαγωνισμού για την προμήθεια και την εγκατάσταση του συγκροτήματος Tokamak και των γειτονικών κτιρίων. Η αρχική εκτίμηση κόστους, σε τιμές 2008, ανερχόταν σε 186,6 εκατομμύρια ευρώ. Η αξία της σύμβασης που υπεγράφη ανήλθε σε 537,3 εκατομμύρια ευρώ. Η διαφορά οφειλόταν εν μέρει σε αιτήματα του οργανισμού ITER για την πραγματοποίηση σημαντικών τροποποιήσεων στον σχεδιασμό, σε πρόσθετα στοιχεία και απρόβλεπτες δαπάνες, στην εξέλιξη του αντικειμένου των εργασιών και στη μεταβίβαση δραστηριοτήτων από άλλες παρτίδες.

(22) Η παρατήρηση αυτή διατυπώθηκε επίσης από την Υπηρεσία Εσωτερικού Λογιστικού Ελέγχου της Ευρωπαϊκής Επιτροπής στην έκθεσή της σχετικά με την παρτίδα 03 της σύμβασης (διαδικασία ανταγωνιστικού διαλόγου για τα κτίρια Tokamak).

(23) Στις διαθέσιμες πληροφορίες δεν περιλαμβάνονταν οι επίσημες αποφάσεις σχετικά με τον χαρακτηρισμό των τροποποιήσεων ως ελάσσονος σημασίας και την αιτιολόγησή του.

(24) Ωστόσο, όλα τα ενδιαφερόμενα μέλη του προσωπικού είχαν υπογράψει δηλώσεις εμπιστευτικότητας και απουσίας σύγκρουσης συμφερόντων.

(25) Η παρατήρηση αυτή διατυπώθηκε και από την Υπηρεσία Εσωτερικού Λογιστικού Ελέγχου της Ευρωπαϊκής Επιτροπής στην έκθεσή της σχετικά με την παρτίδα 03 των διαδικασιών διαγωνισμού (διαδικασία ανταγωνιστικού διαλόγου για τα κτίρια Tokamak).

(26) Από τους 26 ελέγχους ποιότητας που διενεργήθηκαν κατά το 2013, 22 είχαν κλείσει τον Απρίλιο του 2014. Στο πλαίσιο των ελέγχων εντοπίστηκαν 35 περιπτώσεις μη συμμόρφωσης με τις διαδικασίες, καθώς και 201 τομείς προς βελτίωση.

(27) Η εμβέλεια των ελέγχων καλύπτει το σχέδιο ποιότητας, τις περιπτώσεις μη συμμόρφωσης, τον έλεγχο των αγορών και τη διαχείριση των υπεργολαβιών, τη διαχείριση της τεκμηρίωσης και των δεδομένων, τη διαχείριση αλλαγών και υπερβάσεων, το σχέδιο ελέγχου ποιότητας για τα κατασκευαστικά έργα, το λεπτομερές χρονοδιάγραμμα του έργου, τη διαχείριση κινδύνου της σύμβασης και το σχέδιο ελέγχου ποιότητας για τις τεχνικές εργασίες.

(28) Οι εισφορές των μελών, πέραν των εισφορών της Ευρωπαϊκής Επιτροπής και της Γαλλίας ως κράτους μέλους υποδοχής.

(29) Κανονισμός (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης και την κατάργηση του κανονισμού (ΕΚ, Ευρατόμ) αριθ. 1605/2002 (ΕΕ L 298 της 26.10.2012, σ. 1).

(30) Άρθρο 214 του κανονισμού (ΕΕ, Ευρατόμ) αριθ. 966/2012, με τις αναφερόμενες εξαιρέσεις.

(31) Κατ’ εξουσιοδότηση κανονισμός (ΕΕ) αριθ. 1271/2013 της Επιτροπής, της 30ής Σεπτεμβρίου 2013, για τη θέσπιση του δημοσιονομικού κανονισμού-πλαισίου για τους οργανισμούς που αναφέρονται στο άρθρο 208 του κανονισμού (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου (ΕΕ L 328 της 7.2.2014, σ. 42).

(32) Μεταξύ άλλων, όσον αφορά την πρόσληψη έκτακτων υπαλλήλων, την κατάταξη σε βαθμό και κλιμάκιο κατά την πρόσληψη, την εργασία μερικής απασχόλησης, την αξιολόγηση του διευθυντή, καθώς και τροποποιημένες διατάξεις σχετικά με την άδεια για οικογενειακούς λόγους, τη γονική άδεια και τα συνταξιοδοτικά δικαιώματα.

ΠΑΡΑΡΤΗΜΑ Ευρωπαϊκή Κοινή Επιχείρηση για τον ITER και την ανάπτυξη της ενέργειας από σύντηξη (Βαρκελώνη) Αρμοδιότητες και δραστηριότητες Τομείς αρμοδιοτήτων της Ένωσης βάσει της Συνθήκης (άρθρα 45 και 49 της Συνθήκης περί ιδρύσεως της Ευρωπαϊκής Κοινότητας Ατομικής Ενέργειας) Κεφάλαιο 5, σχετικό με τις «Κοινές Επιχειρήσεις», της Συνθήκης περί ιδρύσεως της Ευρωπαϊκής Κοινότητας Ατομικής Ενέργειας, και ιδίως: Άρθρο 45 «Οι επιχειρήσεις, οι οποίες είναι πρωταρχικής σημασίας για την ανάπτυξη της πυρηνικής βιομηχανίας εντός της Κοινότητος, δύνανται να συγκροτούνται ως Κοινές Επιχειρήσεις, κατά την έννοια της παρούσης Συνθήκης, σύμφωνα με τις διατάξεις των ακολούθων άρθρων.» Άρθρο 49 «Η σύσταση Κοινής Επιχειρήσεως πραγματοποιείται δι» αποφάσεως του Συμβουλίου. Κάθε Κοινή Επιχείρηση έχει νομική προσωπικότητα.» Αρμοδιότητες της Κοινής Επιχείρησης F4E (απόφαση 2007/198/Eυρατόμ του Συμβουλίου) Στόχοι — παροχή της συνεισφοράς της Ευρατόμ στον Διεθνή Οργανισμό Ενέργειας από Σύντηξη ITER· — παροχή της συνεισφοράς της Ευρατόμ στις δραστηριότητες ευρύτερης θεώρησης με την Ιαπωνία για την ταχεία υλοποίηση της ενέργειας από σύντηξη· — εκπόνηση και συντονισμός προγράμματος δραστηριοτήτων για την προπαρασκευή της κατασκευής αντιδραστήρα επίδειξης της σύντηξης, καθώς και σχετικών εγκαταστάσεων, συμπεριλαμβανομένης της διεθνούς εγκατάστασης ακτινοβόλησης υλικών σύντηξης. Καθήκοντα — εποπτεύει την προετοιμασία του τόπου υλοποίησης του προγράμματος ITER· — παρέχει δομοστοιχεία, εξοπλισμό, υλικά και άλλους πόρους στον οργανισμό ITER· — διαχειρίζεται τους διακανονισμούς προμήθειας έναντι του οργανισμού ITER και, ειδικότερα, τις συναφείς διαδικασίες διασφάλισης ποιότητας· — προετοιμάζει και συντονίζει τη συμμετοχή της Ευρατόμ στην επιστημονική και τεχνική αξιοποίηση του προγράμματος ITER· — συντονίζει επιστημονικές και τεχνολογικές δραστηριότητες έρευνας και ανάπτυξης προς υποστήριξη της συνεισφοράς της Ευρατόμ στον οργανισμό ITER· — παρέχει τη χρηματική συνεισφορά της Ευρατόμ στον οργανισμό ITER· — μεριμνά ώστε να διατεθούν ανθρώπινοι πόροι στον οργανισμό ITER· — παρεμβαίνει στον οργανισμό ITER και διεξάγει οποιεσδήποτε άλλες δραστηριότητες προς υλοποίηση της συμφωνίας ITER. Διοίκηση Διοικητικό συμβούλιο, διευθυντής και άλλα όργανα Το διοικητικό συμβούλιο είναι υπεύθυνο για την εποπτεία της Κοινής Επιχείρησης F4E κατά την επιδίωξη των στόχων της και για τη διασφάλιση στενής συνεργασίας μεταξύ αυτής και των μελών της στο πλαίσιο της υλοποίησης των δραστηριοτήτων της. Εκτός από το διοικητικό συμβούλιο και τον διευθυντή, ο οποίος είναι ο διευθύνων σύμβουλος, υπεύθυνος για την καθημερινή διαχείριση της Κοινής Επιχείρησης και νόμιμος εκπρόσωπός της, η Κοινή Επιχείρηση έχει διάφορα όργανα: Γραφείο, τεχνική συμβουλευτική επιτροπή, εκτελεστική επιτροπή, διοικητική και δημοσιονομική επιτροπή, ελεγκτική επιτροπή. Εσωτερικός ελεγκτής: Από την 1.1.2012, το κλιμάκιο εσωτερικού ελέγχου και η Υπηρεσία Εσωτερικού Λογιστικού Ελέγχου της Ευρωπαϊκής Επιτροπής. Εξωτερικός ελεγκτής: Ευρωπαϊκό Ελεγκτικό Συνέδριο. Aρμόδια για την απαλλαγή αρχή: Ευρωπαϊκό Κοινοβούλιο, κατόπιν εισήγησης του Συμβουλίου. Πόροι που τέθηκαν στη διάθεση της Κοινής Επιχείρησης το 2013 Προϋπολογισμός Οριστικά έσοδα ύψους 431,6 εκατομμυρίων ευρώ (πιστώσεις πληρωμών), εκ των οποίων το 69 % χρηματοδοτήθηκε μέσω της εισφοράς της Κοινότητας. Προσωπικό στις 31 Δεκεμβρίου 2013 Στον πίνακα προσωπικού προβλέπονταν 262 θέσεις μόνιμων και έκτακτων υπαλλήλων, εκ των οποίων είχαν πληρωθεί 234. 142 θέσεις συμβασιούχων υπαλλήλων είχαν πληρωθεί: Δραστηριότητες και υπηρεσίες το 2013 Για λεπτομερέστερες πληροφορίες σχετικά με τις δραστηριότητες που πραγματοποιήθηκαν και τις υπηρεσίες που παρασχέθηκαν το 2013, συμβουλευθείτε τον ιστότοπο της Κοινής Επιχείρησης: http://www.fusionforenergy.europa.eu/ Πηγή: Οι πληροφορίες παρασχέθηκαν από την Ευρωπαϊκή Κοινή Επιχείρηση για τον ITER και την ανάπτυξη της ενέργειας από σύντηξη.